中秋月試院中作呈莫少虛
作者：郭印
朝代：宋

paragraphs: 月色本無别，殊觀空世情。
今宵雲四卷，冰蟾照寰瀛。
無端坐文闈，兀若翳雙睛。
窺牗偶一見，始驗陰陽并。
孤光何自來，遡日以爲明。
三五魄既絕，輪郭自充盈。
循環到今夕，逢金氣轉清。
乃知造物意，微妙不可名。
伊余稟賦初，二曜同流行。
呼吸即寒暑，乾坤屹崢嶸。
隋珠彈高鳥，惜哉輕此生。
恨無騰化術，返老成童嬰。
要須驗羲易，觀象研其精。
聖處儻心悟，超然合混成。